La Piscina Coberta de Carcaixent estalvia 15.000€ de consum energètic en la temporada 2015-2016
22 de novembre de 2016

Carcaixent

La Piscina Coberta de Carcaixent va aconseguir reduir en quasi un 10% el consum energètic de llum, aigua i gas, de les instal·lacions municipals. Concretament, s’ha passat d’un import total en les factures de 144.000 € entre octubre de 2014 i setembre de 2015 a un de 130.000€ per a la temporada 2015-2016. Els principals motius de l’estalvi es deuen a la implantació de protocols d'estalvi energètic en la instal·lació, com ara el tractament de l'aigua amb radiació ultraviolada o la col·locació d'una manta tèrmica, la inversió en il·luminació led i la negociació de les tarifes amb les empreses energètiques mitjançant un conveni amb la Diputació.

Vicent Albelda, regidor d’Esports, agraïa l’esforç dut a terme per la gestió de la Piscina Coberta, i recordava que “del que es tracta és de ser el més eficients possible en la gestió municipal, que és una de les línies mestres de l’acció de l’Equip de Govern de Carcaixent”; assenyalava, així mateix, que “este estalvi és encara més valuós si tenim en compte que s’ha fet de manera responsable i sostenible amb el medi ambient, i això repercuteix en el benestar de totes i tots”. Vicent Albelda també ha destacat que les mesures preses asseguren que l’estalvi en el consum energètic siga també constant, fet que possibilitaria mantindre’n la reducció del consum.